Skaf 100 donationer og spar tusindvis af kroner på momsen. Sådan lyder en skatteregel, som danske efterskoler kan benytte sig af - men langt fra alle kender reglerne. På Lille Vildmose Naturefterskole ved Dokkedal er man i øjeblikket i fuld sving med at samle private donationer. Får skolen samlet 100 donationer ind, kan den nemlig benytte sig af en særlig skatteregel om momskompensation. Det fortæller DR Nordjylland. Hvis en efterskole modtager 100 donationer om året, kan skolen godkendes af SKAT som værende en almennyttig organisation. Får skolen stemplet som almennyttig organisation, kan den få kompensation for 19 procent af det, skolen betaler i moms. På Lille Vildmose Naturefterskole kan der spares under 50.000 kroner årligt. - Det ville betyde meget for en lille efterskole som vores, siger forstander Peter Birch Christensen til DR Nordjylland.

Opsummering:
Nordjyske efterskoler kan få 19 procent af deres moms tilbage, hvis de modtager mange donationer.